CELEX: 52009XG1212(01)
Language: lv
Date: 2009-11-26
Title: Padomes secinājumi ( 2009. gada 26. novembris ) par skolotāju un skolu vadītāju profesionālo pilnveidošanos

12.12.2009   
            
            
               LV
            
            
               Eiropas Savienības Oficiālais Vēstnesis
            
            
               C 302/6
            
         Padomes secinājumi (2009. gada 26. novembris) par skolotāju un skolu vadītāju profesionālo pilnveidošanos
   2009/C 302/04
   EIROPAS SAVIENĪBAS PADOME,
   
                
            
            
               ŅEMOT VĒRĀ:
               
                           1.
                        
                        
                           Lisabonas 2000. gada 23. un 24. marta Eiropadomes secinājumus, kuros uzsvērts, ka ieguldījums cilvēkos ir būtisks, lai nodrošinātu Eiropas vietu zināšanu ekonomikā, un ar kuriem dalībvalstis aicinātas veikt pasākumus, kas novērstu šķēršļus skolotāju mobilitātei un piesaistītu augsti kvalificētus skolotājus (1);
                        
                     
                           2.
                        
                        
                           darba programmas “Izglītība un apmācība 2010” 1.1. mērķi, kurā uzsvērts, cik nozīmīgi ir piesaistīt un noturēt augsti kvalificētus un motivētus cilvēkus skolotāja profesijā, identificēt prasmes, kas skolotājiem vajadzīgas, lai atsauktos uz sabiedrības mainīgajām vajadzībām, nodrošināt atbilstīgus apstākļus, lai atbalstītu skolotājus gan sākotnējās apmācībās, gan kvalifikācijas celšanā, un izglītības un apmācības jomā piesaistīt un pieņemt darbā cilvēkus, kuriem ir profesionāla pieredze citās jomās (2);
                        
                     
                           3.
                        
                        
                           Padomes 2002. gada 27. jūnija Rezolūciju par mūžizglītību, ar kuru dalībvalstis aicināja uzlabot to skolotāju izglītību un apmācību, kuri iesaistīti mūžizglītībā, lai viņi iegūtu zināšanu sabiedrībai nepieciešamās prasmes (3);
                        
                     
                           4.
                        
                        
                           Padomes un Komisijas 2004. gada 26. februāra kopīgo starpposma ziņojumu “Par progresu, tiecoties sasniegt Lisabonas mērķus izglītības un apmācības jomā” (4), kurā prioritāte ir dota kopēju Eiropas principu izveidei attiecībā uz kompetencēm un kvalifikāciju, kas vajadzīga skolotājiem, lai tie spētu īstenot savu mainīgo lomu zināšanu sabiedrībā (5);
                        
                     
                           5.
                        
                        
                           Padomes un Komisijas 2006. gada 23. februāra kopīgo starpposma ziņojumu par darba programmas “Izglītība un apmācība 2010” īstenošanu, kurā uzsvērts, – lai uzlabotu izglītības un mācību sistēmu efektivitāti, būtiski ir veikt ieguldījumus skolotāju un meistaru apmācībā un izglītības un mācību iestāžu vadības stiprināšanā (6);
                        
                     
                           6.
                        
                        
                           Padomes un Padomē sanākušo dalībvalstu valdību pārstāvju 2006. gada 14. novembra secinājumus par efektivitāti un vienlīdzību izglītībā un apmācībā, kuros teikts, ka svarīgākie faktori, kas palīdz sasniegt augtas kvalitātes rezultātus izglītībā, ir pasniedzēju, mācību instruktoru, citu mācībspēku, kā arī profesionālās orientācijas un aprūpes dienestu motivācija, prasmes un kompetence, kā arī skolu vadības kvalitāte “un ka” mācībspēku centienus būtu jāatbalsta ar nepārtrauktu profesionālo izaugsmi;
                        
                     
                           7.
                        
                        
                           Padomes un Padomē sanākušo dalībvalstu valdību pārstāvju 2006. gada 14. novembra secinājumus par turpmākām prioritātēm pastiprinātai Eiropas sadarbībai profesionālās izglītības un apmācības jomā, kuros uzsvērts, ka nepieciešami augsti kvalificēti skolotāji, kas īsteno nepārtrauktu profesionālo izaugsmi (7);
                        
                     
                           8.
                        
                        
                           Eiropas Parlamenta un Padomes Lēmumu Nr. 1720/2006/EK (2006. gada 15. novembris), ar ko izveido rīcības programmu mūžizglītības jomā, kurā iekļauts īpašs mērķis uzlabot skolotāju izglītības kvalitāti un integrēt tajā Eiropas dimensiju un kurā pausts atbalsts skolotāju un citu izglītības darbinieku mobilitātei (8);
                        
                     
                           9.
                        
                        
                           Eiropas Parlamenta un Padomes 2006. gada 18. decembra ieteikumu par pamatprasmēm mūžizglītībā (9), kurā izklāstītas zināšanas, prasmes un attieksmes, kuras cilvēkiem ir vajadzīgas, lai gūtu personīgo piepildījumu un nodrošinātu izaugsmi, aktīvu pilsonisku dalību, kā arī lai iekļautos sabiedrībā un darba tirgū, un kuras – ņemot vērā to vispusīgo būtību – nozīmē, ka skolotājiem jāsadarbojas ciešāk un vairāk jāstrādā grupās, kā arī jāizmanto mācīšanas pieejas, kas pārsniedz tradicionālās priekšmetu robežas;
                        
                     
                           10.
                        
                        
                           Padomes secinājumus (2007. gada 25. maijs) par saskaņotu rādītāju un kritēriju sistēmu progresa uzraudzībai ceļā uz Lisabonas mērķiem izglītībā un apmācībā, kuros pausts aicinājums turpināt izstrādāt rādītājus skolotāju un mācību instruktoru profesionālai attīstībai (10);
                        
                     
                           11.
                        
                        
                           Padomes un Padomē sanākušo dalībvalstu valdību pārstāvju 2008. gada 21. novembra secinājumus par jauniešu mobilitāti, kuros dalībvalstis aicinātas rīkoties, lai palielinātu skolotāju, instruktoru un citu izglītības darbinieku mobilitāti (11);
                        
                     
                           12.
                        
                        
                           Padomes 2009. gada 12. maija secinājumus par stratēģisku sistēmu Eiropas sadarbībai izglītības un apmācības jomā (12), kuros ieteikts pakāpeniski palielināt skolotāju un mācību instruktoru mobilitāti – lai ārvalstīs pavadītus mācīšanās laikposmus padarītu par normu, nevis izņēmumu – un kuros kā viena no prioritātēm pirmajā darba ciklā noteikta vajadzība pievērsties sākotnējās izglītības kvalitātei un sākotnējās profesionālās pieredzes atbalstam darbu tikko sākušiem skolotājiem, kā arī palielināt skolotāju, instruktoru un vadības vai ievirzes darbībās iesaistītu personu pastāvīgas profesionālās izaugsmes iespēju kvalitāti; turklāt šajos secinājumos Komisija ir aicināta izvērtēt iespējas skolotāju mobilitāti iekļaut jebkādā turpmākā priekšlikumā par mobilitātes kritērijiem;
                        
                     
         
                
            
            
               un ĪPAŠI ATGĀDINOT:
               
                           1.
                        
                        
                           Padomes un Padomē sanākušo dalībvalstu valdību pārstāvju secinājumus (2007. gada 15. novembris) par skolotāju izglītības kvalitātes uzlabošanu (13), kuros pausta vienota nostāja, ka jātiecas nodrošināt, lai skolotāji visā karjeras gaitā tiktu atbalstīti un mudināti turpināt pēc vajadzības krāt jaunas zināšanas, iemaņas un kompetenci, kā arī jānodrošina, ka skolotājiem, kas veic vadības funkcijas, ir piekļuve augstas kvalitātes apmācībai skolu pārvaldības un vadības jomā;
                        
                     
                           2.
                        
                        
                           Padomes un Padomē sanākušo dalībvalstu valdību pārstāvju secinājumus (2008. gada 21. novembris) “Sagatavot jauniešus 21. gadsimtam – Programma Eiropas sadarbībai skolu jomā” (14), kuros dalībvalstis aicinātas – īstenojot papildpasākumus saistībā ar skolotāju izglītības kvalitātes uzlabošanu – vērst sadarbību uz to, lai dotu iespēju visiem skolotājiem iesācējiem gūt labumu no strukturētām karjeras sākuma atbalsta programmām, uzlabot skolotāju pastāvīgu profesionālās izaugsmes programmu nodrošināšanu, kvalitāti un apguvi, kā arī uzlabot skolu vadītāju darbā pieņemšanu un apmācību;
                        
                     
         ATKĀRTOTI APLIECINA, ka
   lai gan atbildība par izglītības un apmācību sistēmu organizāciju un saturu ir atsevišķām dalībvalstīm, sadarbība Eiropas mērogā, izmantojot atvērto koordinācijas metodi, līdz ar Kopienas programmu efektīvu izmantošanu var veicināt izglītības un apmācību kvalitātes attīstību, atbalstot un papildinot pasākumus, ko veic valstu mērogā, un palīdzot dalībvalstīm veikt kopīgus uzdevumus;
   ATZĪST, ka:
   
               1.
            
            
               skolotāju zināšanas, prasmes un apņēmība (15), kā arī skolas vadības kvalitāte ir vissvarīgākie apstākļi, lai sasniegtu augstas kvalitātes rezultātus izglītībā. Labai skološanai un spējai iedvesmot skolniekus gūt vislabākos panākumus var būt ilgstoša labvēlīga ietekme uz jauniešu turpmāko dzīvi. Tādēļ ir būtiski nodrošināt ne vien to, ka personas, ko pieņem darbā skolotāju un skolu vadības amatos, ir visaugstākā līmeņa speciālisti un labi piemēroti uzdevumiem, kas viņiem jāveic, bet arī nodrošināt visu līmeņu mācībspēkiem augstākās pakāpes sākotnējo izglītību un pastāvīgu profesionālu pilnveidošanos. Tas, savukārt, veicinās gan profesijas statusa, gan tās pievilcības uzlabošanos;
            
         
               2.
            
            
               skolotāju izglītības programmām, kas ir būtiski faktori gan skolotāju un skolu vadītāju sagatavošanā savu pienākumu veikšanai, gan arī skolotāju un skolu vadītāju pastāvīgas profesionālas izaugsmes nodrošināšanā, ir jābūt augstas kvalitātes, tādām, kas atbilst vajadzībām un balstītām uz labu līdzsvaru starp stabilu akadēmisku pētniecību un plašu praktisku pieredzi. Ir svarīgi, lai sākotnējā skolotāju izglītība, karjeras sākuma atbalsts (“ievadīšana praktiskā darbā” (16)) un pastāvīga profesionāla izglītība tiktu skatīta kā saskaņota, vienota sistēma;
            
         
               3.
            
            
               laiks, kad darbu tikko sācis skolotājs pēc sākotnējās skolotāja izglītības iegūšanas sāk strādāt pirmajā darba vietā, ir īpaši nozīmīgs attiecībā uz viņa motivāciju, panākumiem un profesionālo izaugsmi. Skolotāja specialitāti tikko ieguvušiem skolotājiem var būt grūti pielāgoties reālām situācijām skolā un pielietot praksē savas sākotnējā skolotāja izglītībā iegūtās zināšanas. Patiesi, daudzi no viņiem galu galā pārtrauc strādāt par skolotājiem, kas ir liels zaudējums gan viņiem pašiem, gan sabiedrībai. Tomēr ir daudz valsts mēroga un starptautisku pētījumu, kas liecina, ka strukturētas atbalsta programmas visiem tikko darbu sākušiem skolotājiem var mazināt šo parādību. Tās var būt noderīgas arī skolotājiem, kas atsāk darbu profesijā;
            
         
               4.
            
            
               pat vislieliskākais sākotnējais skolotāju izglītības kurss nevar sniegt skolotājiem visas kompetences, kas viņiem būs vajadzīgas darbā. Prasības, ko izvirza skolotāju profesijai, strauji mainās, kas norāda uz vajadzību izmantot jaunas pieejas. Lai varētu efektīvi mācīt un lai spētu piemēroties skolnieku mainīgajām vajadzībām pasaulē, kur notiek straujas sociālas, kulturālas, ekonomiskas un tehnoloģijas pārmaiņas, arī pašiem skolotājiem jāpārdomā savas mācīšanās prasības, ņemot vērā konkrēto skolas vidi, un jāuzņemas lielāka atbildība par viņu pašu iesaisti mūžizglītībā, kas ir līdzeklis, ar ko atjaunināt un pilnveidot savas zināšanas un prasmes. Tomēr ir liecības, ka dažiem skolotājiem joprojām ir pārāk maz iespēju piedalīties pastāvīgās profesionālās pilnveidošanās programmās, savukārt ievērojams daudzums skolotāju, kuriem šādas iespējas ir, uzskata, ka minētās programmas ne vienmēr pietiekami atbilst viņu individuālajām vajadzībām un pārbaudījumiem, ar ko viņi saskaras;
            
         
               5.
            
            
               efektīva skolas vadība ir būtisks apstāklis, kas veido vispārējo mācīšanas un mācīšanās vidi, palielina centību un sniedz atbalstu skolniekiem, vecākiem un skolas darbiniekiem, tādējādi veicinot sasniegumu līmeņa paaugstināšanos. Tādēļ ir būtiski nodrošināt to, lai skolu vadītājiem piemīt vai ir iespējas izkopt spējas un īpašības, kas vajadzīgas, lai uzņemtos pieaugošu uzdevumu skaitu, ar ko viņi sastopas. Vienlīdz svarīgi ir nodrošināt, lai skolu vadītāji nebūtu pārslogoti ar administratīviem uzdevumiem un koncentrētos uz būtiskiem jautājumiem, piemēram, uz mācīšanās kvalitāti, mācību programmu, pedagoģiskiem jautājumiem un darbinieku sniegumu, motivāciju un izaugsmi;
            
         
               6.
            
            
               visu pakāpju mācībspēki, arī skolu vadītāji varētu gūt lielāku labumu no lielākas mācību mobilitātes un kontaktu veidošanas, ņemot vērā lielo nozīmi, kāda tām ir bijusi, uzlabojot izglītības un apmācību sistēmu un iestāžu kvalitātes uzlabošanā, kā arī padarot šādas sistēmas un iestādes atvērtākas, vairāk vērstas uz ārieni, vieglāk pieejamas un efektīvākas;
            
         ATZĪST, ka:
   
               1.
            
            
               lai gan Eiropas izglītības sistēmas atšķiras dažādos aspektos, tām piemīt kopīga vajadzība piesaistīt un saglabāt visaugstākās klases mācībspēkus un skolu vadītājus, lai nodrošinātu augstas kvalitātes izglītības rezultātus. Lielas rūpes un uzmanība tādēļ būtu jāveltī topošo skolotāju un skolu vadītāju vajadzīgo īpašību definēšanai, skolotāju atlasei un sagatavošanai tiem uzdevumiem, kas viņiem būs jāveic;
            
         
               2.
            
            
               skolotāju izglītības programmām būtu jābūt augstas kvalitātes, balstītām uz pārbaudītiem faktiem un atbilstošām vajadzībām. Tiem, kas atbildīgi par skolotāju apmācību – patiesi, arī tie, kuri sagatavo personas, kas apmāca skolotājus – pašiem būtu jābūt ieguvušiem augstu akadēmisku līmeni un bagātīgu praktisku pieredzi mācīšanas jomā, kā arī kompetenci, kas vajadzīga labai mācīšanai. Būtu jāveltī centieni arī tam, lai nodrošinātu, ka skolotāju izglītības iestādes efektīvi sadarbojas, no vienas puses, ar iestādēm, kas veic pedagoģisku izpēti citās augstākās izglītības iestādēs, un, no otras puses, ar skolu vadītājiem;
            
         
               3.
            
            
               ņemot vērā aizvien augstākās prasības, kas viņiem tiek izvirzītas, un viņu uzdevumu aizvien pieaugošo sarežģītību, skolotājiem visā darba dzīves gaitā, it īpaši laikā, kad viņi uzsāk darbu profesijā, vajadzīga piekļuve efektīvam personiskam un profesionālam atbalstam;
            
         
               4.
            
            
               strauji mainīgā pasaulē, saglabājot mūžizglītības koncepciju, skolotāju izglītībai un izaugsmei būtu jābūt saskaņotam kopumam, kas aptver sākotnējo skolotāju izglītošanu (ar spēcīgu praktisku komponentu), ievadīšanu un pastāvīgu profesionālu izaugsmi. Īpaši centieni būtu jāveltī tam, lai nodrošinātu, ka:
               
                           a)
                        
                        
                           visi tikko kvalifikāciju ieguvuši skolotāji dažos pirmajos darba gados saņem pietiekamu un efektīvu atbalstu un norādījumus;
                        
                     
                           b)
                        
                        
                           sekmē pašanalīzes pieeju, ar kuru gan tikko kvalifikāciju ieguvušus, gan vairāk pieredzējušus skolotājus mudinātu pastāvīgi individuāli un kolektīvi pārskatīt savu darbu;
                        
                     
                           c)
                        
                        
                           visi skolotāji regulāri saņem atsauksmes par savu sniegumu, kopā ar palīdzību, lai noteiktu viņu profesionālās izaugsmes vajadzības un lai izstrādātu plānu tādu vajadzību apmierināšanai;
                        
                     
                           d)
                        
                        
                           sakarā ar minētajām atsauksmēm strādājošiem skolotājiem visā darba dzīves gaitā ir pieejamas pietiekamas iespējas atjaunināt, attīstīt un paplašināt savu kompetenci un viņus mudina to darīt un dod tādas iespējas;
                        
                     
                           e)
                        
                        
                           profesionālās pilnveidošanās programmas skolotājiem ir atbilstīgas, piemērotas vajadzībām, stingri sakņojas praksē un ir nodrošināta to kvalitāte;
                        
                     
                           f)
                        
                        
                           skolotāji un skolu vadītāji tiek mudināti un viņiem dod iespēju izmantot apmaiņas un mobilitātes programmu un sadarbības tīklu priekšrocības gan valstu, gan starptautiskā mērogā;
                        
                     
                           g)
                        
                        
                           skolotājus un skolu vadītājus mudina un dod iespējas piedalīties augstākās pakāpes profesionālās apmācības un izaugsmes kursos, iesaistīties pedagoģiskā pētniecības darbā un izmantot iespējas pilnveidot zināšanas citās profesionālās nozarēs;
                        
                     
         
               5.
            
            
               ņemot vērā ievērojamo ietekmi, kāda skolu vadītājiem ir uz vispārējo mācīšanās vidi, tostarp darbinieku motivāciju, noskaņojumu un sniegumu, mācīšanas paņēmieniem un skolēnu un vecāku attieksmi un centību, ir jānodrošina, ka skolu vadītājiem ir pietiekamas iespējas izstrādāt un uzturēt efektīvas vadības iemaņas. Tā kā uzdevumi, kas saistīti ar mācību kopienu vadību, ir līdzīgi visā Eiropā, skolu vadītāji arī varētu gūt labumu no savstarpējas mācīšanās kopā ar citiem skolu vadītājiem citās dalībvalstīs, it īpaši apmainoties ar pieredzi un labas prakses piemēriem un izmantojot pārrobežu iespējas profesionālai izaugsmei;
            
         AICINA DALĪBVALSTIS:
   
               1.
            
            
               veikt turpmākus pasākumus, lai nodrošinātu to, ka skolotāju profesija piesaista un tajā strādā visaugstākā līmeņa kandidāti un ka skolotāji saņem pietiekamu sagatavotību un atbalstu, lai viņi spētu efektīvi veikt savus pienākumus;
            
         
               2.
            
            
               paredzēt attiecīgus nosacījumus, ka visi darbu tikko sākušie skolotāji piedalās ievadīšanas programmā, kas sniedz gan profesionālu, gan personisku atbalstu pirmajos darba gados skolotāja amatā;
            
         
               3.
            
            
               paredzēt regulārus pārskatus par skolotāju individuālās profesionālās izaugsmes vajadzībām, pamatojoties uz pašnovērtējumu un/vai ārēju novērtējumu, un nodrošināt pietiekamas pastāvīgas profesionālās pilnveides iespējas, kuru mērķis būtu apmierināt minētās vajadzības, tādējādi nodrošinot pozitīvu ietekmi uz skolēnu mācību rezultātiem;
            
         
               4.
            
            
               aktīvi veicināt iespējas, ko piedāvā apmaiņas un mobilitātes programmas gan valstu, gan starptautiskā mērogā, un atbalstīt piedalīšanos šādās programmās, lai būtiski palielinātu skolotāju un skolu vadītāju skaitu, kas piedalās šādās programmās;
            
         
               5.
            
            
               pārskatīt skolu vadītāju pienākumus – un atbalstu šo pienākumu veikšanai –, it īpaši ar mērķi atvieglot viņu administratīvo pienākumu slodzi, lai viņi galveno vērību pievērstu vispārējai mācīšanas un mācīšanās vides veidošanai, tādējādi veicinot augstāku sasniegumu līmeni;
            
         
               6.
            
            
               nodrošināt to, ka pastāv augstas kvalitātes līdzekļi, lai attīstītu zināšanas, prasmes un attieksmi, kas vajadzīga gan topošiem, gan praktizējošiem skolotājiem, kā arī lai pilnveidotu – piemēram, ar īpašu programmu palīdzību – zināšanas, prasmes un attieksmi, kas vajadzīga, lai nodrošinātu efektīvu skolas vadību;
            
         AICINA KOMISIJU:
   
               1.
            
            
               veicināt un atbalstīt Eiropas sadarbības politiku sākotnējās skolotāju izglītības, pastāvīgas profesionālās pilnveidošanās un skolu vadības jomā, it īpaši izveidojot platformas un mācības citam no cita zināšanu, pieredzes un speciālo zināšanu apmaiņai starp politikas veidotājiem un profesionāliem skolotājiem;
            
         
               2.
            
            
               sniegt praktisku informāciju politikas veidotājiem par to, kā izstrādāt strukturētas ievadīšanas programmas visiem tikko darbu sākušiem skolotājiem, līdz ar pasākumu piemēriem, ko var pārņemt, lai īstenotu vai uzlabotu šādas programmas;
            
         
               3.
            
            
               veicināt un atbalstīt lielāku skolotāju, skolu vadītāju un mācībspēku, kuri māca skolotājus, līdzdalību starptautiskās mobilitātes programmās, partnerībās un projektos, kas izveidoti saskaņā ar Kopienas programmām, it īpaši Mūžizglītības programmu;
            
         
               4.
            
            
               sagatavot pētījumu par dalībvalstīs spēkā esošo kārtību to personu atlasei, pieņemšanai darbā un apmācībai, kuras apmāca skolotājus;
            
         
               5.
            
            
               dalībvalstīs nodrošināt skolotāju kompetenču sarakstu, ko papildina ar šajā jomā notiekošām mācībām citam no cita;
            
         
               6.
            
            
               atbalstīt turpmāku informācijas pamata izstrādi par izglītības un skolu vadības profesijām, arī sadarbojoties ar starptautiskām organizācijām;
            
         
               7.
            
            
               izmantojot esošos ziņošanas mehānismus un pēc iespējas agrāk, informēt Padomi par dalībvalstu veiktiem pasākumiem saistībā ar Eiropas sadarbību kā turpmākus pasākumus Padomes 2007. gada novembra secinājumiem par skolotāju izglītības kvalitātes uzlabošanu un 2008. gada novembra secinājumiem par Eiropas sadarbības programmu skolu jomā attiecībā uz skolotāju un skolu vadītāju profesionālo izaugsmi.
            
         
      (1)  Uzlabot skolotāju un mācību instruktoru izglītību un apmācību – SN 100/1/00 REV 1.
   
      (2)  OV C 142, 14.6.2002.
   
      (3)  OV C 163, 9.7.2002.
   
      (4)  6905/04.
   
      (5)  Dokumenta 12414/07 ADD 1 I un II pielikums.
   
      (6)  OV C 79, 1.4.2006.
   
      (7)  OV C 298, 8.12.2006.
   
      (8)  OV L 327, 24.11.2006.
   
      (9)  OV L 394, 30.12.2006.
   
      (10)  OV C 311, 21.12.2007.
   
      (11)  OV C 320, 16.12.2008.
   
      (12)  OV C 119, 28.5.2009.
   
      (13)  OV C 300, 12.12.2007.
   
      (14)  OV C 319, 13.12.2008.
   
      (15)  Šajos secinājumos terminu “skolotājs” lieto, lai apzīmētu personu, kurai saskaņā ar tiesību aktiem un praksi dalībvalstī ir piešķirts skolotāja (vai tam līdzvērtīgs) statuss. Ar terminu saprot īpašo situāciju, kādā ir profesionālās izglītības un apmācības skolotāji un instruktori, tomēr tas neattiecas uz personām, kas pieņemtas darbā ārpus formālās izglītības un apmācības sistēmas, jo viņi pilda cita veida un satura uzdevumus.
   
      (16)  Termins “ievadīšana” šajā tekstā lietots, lai apzīmētu jebkuru strukturētu atbalsta programmu, ko nodrošina darbu tikko sākušiem skolotājiem pēc tam, kad viņi beiguši oficiālo sākotnējo skolotāju izglītības programmu un pirmo reizi noslēdz darba līgumu kā skolotāji kādā skolā.